༄༅།།འདི་གར་ཁུངས་ལྡན་གྱི་གནས་ཚུལ་འབྱོར་གསལ་ལྟར་ན།ཁམས་འཇོ་མདའ་རྫོང་ཁོངས་སུ་ས་གནས་མང་ཚོགས་ཚོས་ས་ཞིང་འདེབས་ལས་མི་བྱེད་པ་སོགས་སྔ་རྗེས་ངོ་རྒོལ་བྱུང་བར་བརྟེན་ཟླ་༡༠པའི་ཟླ་དཀྱིལ་དུ་འཇོ་མདའ་རྫོང་ཁ་སྒང་ཤང་ལུང་དམར་རུ་བར་རྒྱ་གཞུང་འབྲེལ་ཡོད་ལས་བྱེད་དང་དམག་མི་ཁག་གཅིག་ཡོང་སྟེ་མང་ཚོགས་ཚོར་འདི་ལོ་ཞིང་ཁ་མ་བཏབ་པའི་རྒྱུ་མཚན་ཇི་ཡིན་བསྐྱར་དུ་རྩད་གཅོད་བྱས་ཡོད་པ་མ་ཟད།དེའི་རྐྱེན་རྩ་སུ་ལ་ཐུག་ཡོད་མེད་གསལ་བཤད་དགོས་སྐོར་ཤོད་སྐབས།མང་ཚོགས་ཚོའི་ངོས་ནས་ཉན་འཇོག་མ་བྱས་པར་མི་འདོད་པའི་རྣམ་འགྱུར་ཤུགས་ཆེ་བསྟན་པར་བརྟེན་ས་གནས་དེ་ནས་གཞོན་སྐྱེས་བརྒྱད་སྔ་རྗེས་སུ་འཛིན་བཟུང་བྱས་ཡོད་པ་དང་།གོང་གསལ་ལྟར་འདི་ལོའི་ས་ཞིང་འདེབས་ལས་མི་བྱེད་པའི་རྒྱུ་མཚན་འདྲི་རྩད་བྱས་ཏེ་མང་ཚོགས་ལ་སུན་གཙེར་ཤུགས་ཆེ་བཟོ་བཞིན་ཡོད་འདུག་པ་མ་ཟད།འཇོ་མདའ་རྫོང་ཁོངས་སུ་བོད་མི་རྣམས་ཀྱིས་འདི་ལོ་བཤས་ཚོང་བྱས་མེད་པར་བརྟེན་རྒྱའི་ལས་བྱེད་རྣམས་ཤ་ཉོ་བར་ཆབ་མདོར་འགྲོ་དགོས་ཆགས་ཡོད་པ་རེད།རྒྱ་མི་ཁག་གཅིག་ནས་རྟའང་ཉོས་ཏེ་གསོ་ཉར་བྱེད་བཞིན་པར་བལྟས་ན་རྟ་ཤ་ཟ་གི་མེད་དམ་སྙམ་པའི་དོགས་གཞིའི་མང་ཚོགས་ཁྲོད་གླེང་སློང་ཤུགས་ཆེ་བྱེད་བཞིན་ཡོད་པ་རེད།